Πρώτον, το δωμάτιο ήταν πάρα πολύ καθαρό. Έμοιαζε να είναι καινούριο. Δεν είχε ίχνος σκόνης πουθενά και το μπάνιο πραγματικά ήταν πεντακάθαρο. Δεύτερον, η τοποθεσία είναι πολύ πολύ βολική για όσους θέλουν να κινούνται μοναστηράκι-θησείο-σύνταγμα-πλάκα. Απόσταση 5 λεπτών με τα πόδια από το σταθμό του μετρό στο Μοναστηράκι. Αυτά τα δύο και μόνο το κάνουν μια πολύ καλή επιλογή.
Το δωμάτιο βρίσκεται στον 2ο όροφο (στην πραγματικότητα 3ος γιατί υπάρχει και ημιόροφος) και παρότι σε κεντρικό σημείο δεν είχα κάποιο ιδιαίτερο πρόβλημα με τη φασαρία.
Η τιμή θα μπορούσε να είναι λίγο πιο ανταγωνιστική σε σχέση πάντα με ό,τι προσφέρεται από αντίστοιχα καταλλύματα στην περιοχή. Για αυτά που προσφέρει το διαμέρισμα είναι λίγο τσιμπημένη.
Στο δωμάτιο υπάρχει κλιματισμός, οπότε για το καλοκαίρι θα είναι μια χαρά. Για το χειμώνα όμως δεν ξέρω. Επισκέφθηκα το δωμάτιο μέσα του Μάρτη, είχε κρύο αλλά όχι πολύ. Ο κλιματισμός δούλευε καλά μεν αλλά το βράδυ αισθάνθηκα να κρυώνω. Και δεν είναι και το πιο υγιεινό πράγμα να κοιμάσαι κάτω από το air condition. Ένα σώμα λαδιού ή κάτι αντίστοιχο ηλεκτρικό πιστεύω θα ήταν προτιμότερο. Επίσης, μία έξτρα κουβέρτα για κάθε κρεβάτι θεωρώ πως είναι απαραίτητη.
Για ζεστό νερό υπάρχει θερμοσίφωνας απλά να ξέρετε ότι χρειάζεται 20 λεπτάκια περίπου για να ζεστάνει το νερό. Σταματάει αυτόματα. Πολύ βολικός.
Τα κρεβάτια είναι δύο μονά. Οριακά μικρά. Το ίδιο και το πάπλωμα. Για κάποιον μεγαλόσωμο 1.88 και πάνω ίσως είναι θεματάκι. Κατά τα άλλα αναπαυτικό αν και αρκετά μαλακό για μένα. Αλλά αυτό είναι και θέμα προσωπικής προτίμησης.
Για το βράδυ υπάρχει πολύ καλός φωτισμός περιμετρικά του ενός τοίχου καθώς και λάμπα στο ταβάνι, οπότε βλέπεις μια χαρά. Υπάρχει και ένα φωτιστικό δαπέδου που λειτουργεί ως φως ανάγνωσης αλλά μπορεί να το περιστρέψεις ώστε φωτίζει τον τοίχο και να υπάρχει ένα πιο ήπιο φως στο χώρο.
Οι κουρτίνες είναι αρκετά ελαφριές με αποτέλεσμα να περνάει αρκετό φως το πρωί και κάποιος που ξενύχτησε και θα ήθελε να κοιμηθεί παραπάνω μπορεί με το φως να ενοχληθεί.
Το κτίριο είναι αρκετά παλιό, όπως όλα στο κέντρο άλλωστε. Οπότε είναι και αρκετά βρώμικο. Μη σας τρομάξει όμως αυτό γιατί ο χώρος του δωματίου είναι πεντακάθαρος.Το ασανσέρ μάλλον δεν έχει συντηρηθεί ούτε πρέπει να ελέγχεται καθότι δεν υπήρχε σχετικό χαρτί συντήρησης και επιπλέον πολλές φορές το έβρισκες κολλημένο στο ισόγειο και να μην ανοίγει η πόρτα. Θα σύστηνα να μην το χρησιμοποιήσετε έως ότου υπάρξει διαβεβαίωση πως είναι ασφαλές.
Για όσους θα θέλανε να σιδερώσουν κάποιο ρούχο υπάρχει σίδερο αλλά όχι σιδερώστρα και να σιδερώνεις πουκάμισο γονατισμένος και σκυμμένος στο κρεβάτι δεν είναι και ό,τι καλύτερο.
Τον κοινόχρηστο χώρο της κουζίνας δεν τον χρησιμοποίησα οπότε δεν μπορώ να πω κάτι.
Κατά τα άλλα, όπως είπα και στην αρχή, η καθαριότητα και η τοποθεσία κάνουν το δωμάτιο μια ιδανική επιλογή.